РЕШЕНИЕ ЗА ИЗПЪЛНЕНИЕ НА КОМИСИЯТА
от 9 февруари 2012 година
относно признаването на Уругвай по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица
(нотифицирано под номер C(2012) 619)
(текст от значение за ЕИП)
(2012/76/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3, първа алинея от нея,
като взе предвид искането, изпратено от Испания на 14 февруари 2006 г.,
като има предвид, че:
(1)
Съгласно Директива 2008/106/ЕО държавите-членки може да вземат решение да потвърдят съответните свидетелства на морските лица, издадени от трети държави, при условие че съответната трета държава е призната от Комисията. Дадените трети държави трябва да отговарят на всички изисквания на Международната конвенция за вахтената служба и нормите за подготовка и освидетелстване на моряците от 1978 г., с измененията от 1995 г. (конвенция STCW) на Международната морска организация (ММО) (2).
(2)
Искането за признаване на Уругвай бе подадено от Испания с писмо на 14 февруари 2006 г. Въз основа на посоченото искане Комисията оцени системата за обучение и освидетелстване в Уругвай, за да провери дали посочената държава изпълнява всички изисквания на конвенцията STCW и дали са взети подходящите мерки за предотвратяване на измами, свързани със свидетелствата. Посочената оценка се основаваше на резултатите от инспекцията, проведена от експерти на Европейската агенция по морска безопасност през юни 2007 г. По време на инспекцията бяха установени някои нередности в системите за обучение и освидетелстване.
(3)
Комисията предостави на държавите-членки доклад с резултатите от оценката.
(4)
С писма от 16 февруари 2009 г. и 8 декември 2010 г. Комисията поиска от Уругвай да представи доказателства, че установените нередности са били отстранени.
(5)
С писма от 30 април 2009 г. и 18 март 2011 г. Уругвай предостави изискваната информация и доказателства, че са взети подходящи и достатъчни корективни мерки за справяне с повечето нередности, установени по време на оценката на съответствието.
(6)
Два въпроса остават нерешени. Първият се отнася до факта, че системата за норми за качество не обхваща някои от дейностите на администрацията, като например одобрение на програмите за обучение. Другият въпрос се отнася до формата на свидетелствата. Поради това към Уругвай бе отправено искане да се вземат допълнителни корективни мерки в тази насока. Посочените недостатъци обаче не поставят под въпрос цялостното ниво на съответствие на системата за обучение и освидетелстване на морските лица в Уругвай с изискванията на STCW.
(7)
Резултатът от оценката на съответствието и оценката на предоставената от Уругвай информация показват, че Уругвай отговаря на съответните изисквания на конвенцията STCW и са взети подходящи мерки за предотвратяване на измами, свързани със свидетелствата.
(8)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
По смисъла на член 19 от Директива 2008/106/ЕО Уругвай се признава по отношение на системите за обучение и освидетелстване на морските лица.
Член 2
Адресати на настоящото решение са държавите-членки.
Съставено в Брюксел на 9 февруари 2012 година.